l-ORIZZONT fil-paġna ta’ quddiem b’ritratt u rapport tat-twaqqif tal-Police Officer Union li flimkien waqqfu union ġdida. Il-ġurnal jikkwota lill-Ispettur Sandro Camilleri jgħid li l-Pulizija għażlet lill-GWU biex tipproteġiha minħabba li qal li hi l-akbar u l-aħjar union. Rapport ieħor ta’ l-orizzont jikkwota lill-Prim Ministru Joseph Muscat jgħid li qiegħed jevalwa s-sitwazzjoni dwar ix-xogħlijiet prekarji fejn qal li kuljum jisma’ b’xi ħaġa ġdida. THE MALTA INDEPENDENT b’rapport li jgħid li jista’ jkun li l-Kummissarju tal-Pulizija Peter Paul Zammit se jirriżenja fil-ġimgħat li ġejjin. Il-ġurnal jgħid li n-nuqqas tal-preżenza tiegħu f’attivitajiet ewlenin tal-Korp jindikaw dan il-mod. Rapport u ritratt ta’ Cyrus Engerer bid-dettalji dwar stħarriġ li għamel il-ġurnal stess li wera li 18 fil-mija tal-elettorat kien lest jivvotalu minkejja li nstab ħati mill-qorti tal-appell li xerred materjal pronografiku tal-eks-sieħeb tiegħu. IN-NAZZJON fil-paġna ta’ quddiem b’ritratt tal-Kap tal-Partit Nazzonalista Simon Busuttil waqt attività politika lbieraħ fejn qal li l-vot tal-24 ta’ Mejju għandu jkun vot mill-poplu li mhux lest jaċċetta Gvern li jigdeb. Rapport ieħor tal-ġurnal jgħid li l-Prim Ministru Joseph Muscat inqabad jigdeb għat-tielet darba f’ġimgħa bil-ġurnal jgħid li mhuwiex minnu li hemm deċiżjoni tal-qorti biex il-kuntratt ma’ Henley and Partners ma jkunx ippubblikat. THE TIMES b’ritratt tal-protesti li għaddejjin fil-Brażil kontra l-organizzazzjoni tat-Tazza tad-Dinja f’dan il-pajjiż ix-xahar id-dieħel. Rapport tat-Times jgħid li minn statistika tal-Uffiċċju Nazzjonali tal-Istatistika rriżulta li l-ġenituri għadhom jippreferu u jagħżlu lin-nanniet biex jieħdu ħsieb it-tfal tagħhom iżjed minn child care centres. The Times bid-dettalji mill-qorti dwar il-każ tal-kirurgu Anthony Zammit. Kenneth Ellul ta’ 39 sena qed ikun akkużat bis-serq u s-swat tal-eks-membru parlamentari Laburista. Il-ġurnal jgħid li lbieraħ il-ġurati bdew jiddeliberaw.